Steyn is 'n algemene familienaam in Suid-Afrika en Namibië. 'n Baie interessante webwerf wat nog volop in ontwikkeling is, is forebears.io. Hulle nog onvolledige gegewens gee aan dat daar tans meer as 54 duisend Steyns wêreldwyd is. Die top vyf lande waar Steyns woon volgens hulle: Suid-Afrika (>50 000), VSA (>600), Verenigde Koninkryk (>500), Namibië (>500), en Australië (>500). Bowendien reken hulle daar is Steyns in ongeveer 80 lande te vinde. Volgens die Suid-Afrikaanse Geslagsregisters Volume 12 het vyf Steynstamvaders Suid-Afrika toe gekom. Die van kan veral teruggespoor word na Douwe Gerbrandt Steyn en na Johannes Steyn, die enigste twee stamvaders wat nog nasate in Suid-Afrika het. Douwe Gerbrandt Steyn het in 1670–1671 in Suid-Afrika aangekom. Hy was oorspronklik van Friesland. Die grootste Steynfamilie in Suid-Afrika stam van hom af. Hierdie Steynstam het twee hooftakke deur twee kleinseuns van hom. Die eerste een is Hermanus Steyn en die tweede een Jacobus Steyn. Johannes Steyn het omstreeks 1760 in Suid-Afrika aangekom. Hy was oorspronklik van Duitsland.